Dié vyf Media24-tydskrifte sluitMedia24 (Foto: Media24) Media24 het Woensdag die titels bekendgemaak van die vyf tydskrifte wat binnekort gaan sluit. Die maatskappy het in ŉ verklaring gesê die tydskrifte topCar, Top Gear, Grazia, Ideas/Idees en Lééf gaan amptelik sluit. Maroela Media het vroeër berig personeel van Lééf en topCar het reeds Woensdag finale bevestiging gekry dat die tydskrifte teen volgende jaar nie meer op die rak gaan wees nie. Christine Ferreira, Lééf se redakteur, en Calvin Fisher, die redakteur van topCar, het die nuus bevestig. Esmaré Weideman, Media24 se uitvoerende hoof, het gesê dié besluit strook met die maatskappy se strategie om sy posisie as die voorste uitgewer in Afrika te versterk. “Ons neem gereeld die portefeulje van die gedrukte en digitale handelsmerke in oënskou – sommige floreer, terwyl ander voortdurend veg in die veranderende media-landskap,” het sy gesê. Ishmet Davidson, hoof van Media24 se gedrukte media, het gesê die personeel by die betrokke tydskrifte word tans ingelig omtrent ander opsies. “As deel van die proses is ons besig met die bespreking van alle beskikbare opsies.” Media24 druk bykans 140 koerante en tydskrifte. Lees die volledige verklaring hier.